Као симболичан увод у распад државне заједнице СЦГ две године касније је у медијима представљан избор за представника 2006. године. На Европесми-Еуропјесми одржаној у Београду се десио инцидент када је публика негодовала због победе црногорске групе Но нејм након што чланови жирија из Црне Горе нису дали ниједан поен победницима Беовизије, Фламингосима и Луису, и другопласираној Ани Николић. Како није дошло до договора представника РТС-а и РТЦГ-а, Србија и Црна Гора је остала без представника на Песми Евровизије. С обзиром да је пријавила учешће и платила котизацију, било јој је дозвољено да гласа, што је била јединствена ситуација у историји такмичења у којој је гласала земља која није имала представника. Референдум о независности Црне Горе је одржан дан након такмичења у Атини, на којем се 55,5% изашлих определило за проглашење независности Црне Горе.